Raivo Hein

Raivo Hein (sündinud 23. novembril 1966) on eesti ettevõtja. Ta asutas 2000. aastal tööpakkumiste portaali CV Keskus. Lisaks kuulusid Raivo Heinale OÜ Moonfish Media kaudu veebiportaalid Kinnisvaraweb kv.ee, osta.ee ja hydra.ee ning Leedu suurimad veebiportaalid edomus.lt, skelbiu.lt, autogidas.lt, tuktuk.lt jt, mille 2008. aastal omandas meediaettevõte Naspers ja 2014. aastal omakorda meediagrupp Postimees. Hiljem on Raivo Hein tegutsenud panganduses (LHV Group), energeetikas (Nelja Energia), jaekaubanduses (Puumarket ja Fotoluks) ning kinnisvarainvestorina Eestis ja Hispaanias. Raivo Hein on ka Eestis tuntud astrofotograaf. Tema taevapiltidest on välja antud raamat "Taeva puudutus", mis ilmus 2011. aasta detsembris. Raamatu fotod on pildistatud Tallinnas Veskimöldres ja Saaremaal Selgase külas temale kuuluvates observatooriumides. 2013. aastal viis Hein oma Veskimöldres asuva observatooriumi üle Selgasele. Vanemas nendest on monteeringuks Paramount ja teleskoobiks Planewave 17" CDK tüüpi peegelteleskoop. Uuemas ASA N12" teleskoop ja ASA DDM 60 pro monteering. Raivo Hein on ostnud pileti Briti ettevõtja Sir Richard Bransoni loodud ettevõtte Virgin Galactic korraldatavale kosmosereisile. 2014. aastast on Raivo Hein teinud kolumnistina kaastööd majandusajalehele Äripäev. Raivo Hein on öelnud, et loodab riigi soosiva suhtumise korral juba 2020. aastal alustada Suure väina silla ehitamist, mis peaks valmima kolme aastaga ja läheks maksma kuni 500 miljonit eurot. Kui Suure väina sild juba toimib, tuleks tema arvates ehitada veel teinegi sild, mis hakkaks ühendama Saare- ja Hiiumaad. Sillaehituse pani seisma Kaja Kallase valitsus 2023 aastal, kui rahapuudusel otsustati eriplaneering lõpetada. 2002. aastast oli ta Res Publica liige ja kuulus pärast Res Publica ühinemist Isamaaliiduga erakonda Isamaa ja Res Publica Liit. Lahkus erakonnast 2012. aastal. 2014. aastal valmis Allfilmis režissöör Heini Drui dokumentaalfilm "Otsides valgust", mis räägib Raivo Heina astronoomiahuvist ja plaanist lennata Richard Bransoni Virgin Galacticu kosmoselennukiga kosmosesse. Raivo Hein on aktiivne ka sotsiaalmeedias, jagades oma teadmisi ja kogemusi investeerimisest, ettevõtlusest, enesearengust ja tervislikust eluviisist. Ta on inspireerinud tuhandeid järgijaid püüdlema finantsvabaduse poole ja elama täisväärtuslikku elu. Tema jälgijate hulk kokku on üle 50000 inimese. Peamiselt postitab ta sisu Instagrammi , kus tal on kaks kontot ja tasuline investeerimisalane kanal. Raivo Hein on tihe külaline ka koolides, kus ta jagab oma rahatarkuse kogemust ja praktikat ning innustab noori hariduse omandamisele, haritusele ja laiale silmaringile pühendumist. Ta on tuntud ka oma positiivse ellusuhtumise ja humoorika lähenemise poolest, mis kajastub nii tema avalikes esinemistes kui ka sotsiaalmeedia postitustes. Purga, Jano (26.11.2007). "Eestlased müüsid CV Keskuse välismaalastele". Postimees. Vaadatud 08.01.2018. Hein plaanib rajada silla. Saartehääl.ee. 12.01.2018. Äriregistri päring (Kasutatud 08.01.2018) "Instagram". www.instagram.com. Vaadatud 29. märtsil 2024. Raivo Heina blogi Taeva puudutus Otsides valgust Wandy Arhol – Selgase observatooriumid Äripäeva artiklid